google/wiki40b huggingface dataset:
Μιχαήλ Μαυρογορδάτος

Βιογραφικά στοιχεία

Γεννήθηκε στην Μασσαλία και ήταν γιος του Ιάκωβου Μαυρογορδάτου, γόνου της ομώνυμης χιώτικης οικογένειας, και της Αικατερίνης Ράλλη. Υπήρξε έμπορος, γερουσιαστής το 1932, βουλευτής (εκλεγείς το 1936 με το Κόμμα Φιλελευθέρων) και υπουργός σε αρκετές κυβερνήσεις. Διετέλεσε υφυπουργός παρά τω πρωθυπουργώ στις κυβερνήσεις Πλαστήρα (1945 και Διομήδη (1949), υπουργός άνευ χαρτοφυλακίου στην κυβέρνηση Διομήδη (1949), υφυπουργός - γενικός διοικητής Θράκης στις κυβερνήσεις Σοφούλη (1945) και Πουλίτσα (1946). Χρημάτισε επίσης πρόεδρος της ΧΑΝΘ.
Απεβίωσε τον Ιούνιο του 1972. Ήταν παντρεμένος με την Σοφία Δέλτα, κόρη του Στέφανου και της Πηνελόπης Δέλτα.
Ρουφίγια

Ιστορικά στοιχεία

Τα κοχύλια (Cypraea moneta) ήταν τα αρχαιότερα είδη που χρησιμοποιούνταν για νόμισμα στα νησιά. Στη διάρκεια του 17ου και του 18ου αιώνα τα lärin χρησιμοποιούνταν ως νόμισμα σε πολλές αραβικές χώρες. Από αυτές έφτασαν τα λαάρι και στις Μαλδίβες, καθώς όπως φαίνεται οι Μαλδιβιανοί τα είχαν ανταλλάξει με κοχύλια.
Τα πρώτα κέρματα εισήχθησαν από το Σουλτάνο Ιμπραχίμ Ισκαντάρ (1648-1687). Έπειτα από αυτήν την περίοδο άλλαξε το υλικό από το οποίο φτιάχνονταν τα κέρματα (ασήμι) και αντικαταστάθηκε με χρυσό το 1787. Τον 20ό αιώνα χρησιμοποιήθηκε για νόμισμα στις Μαλδίβες η Ρουπία της Σρι Λάνκα, μέχρι που το 1947 τυπώθηκαν χαρτονομίσματα με ονομαστική αξία ίση σε ρουπίες της Σρι Λάνκα.
Ουίλλιαμ ΜακΚίνλεϊ

Πολιτική Καριέρα

Εκλέχθηκε το 1877 ως γερουσιαστής του Οχάιο με το Ρεπουμπλικανικό Κόμμα ενώ το 1891 έγινε κυβερνήτης της ίδιας Πολιτείας. Τέλος το 1896 εξελέγη Πρόεδρος της χώρας και ανανεώθηκε η θητεία του το 1900.
Σάντρα Μέισον

Βιογραφία

Η Sandra Prunella Mason γεννήθηκε στο Σεντ Φίλιπ των Μπαρμπάντος στις 17 Ιανουαρίου 1949 Το 1968 ξεκίνησε τη διδασκαλία της στο Γυμνάσιο της Πριγκίπισσας Μαργαρίτας και την επόμενη χρονιά άρχισε να εργάζεται ως υπάλληλος στην τράπεζα Barclay's. Εγγράφηκε στο Πανεπιστήμιο Δυτικών Ινδιών (UWI) και απέκτησε μπάτσελορ Νομικών Επιστημών. Φοίτησε στο Πανεπιστήμιο ως το 1973. Το 1975 έγινε δεκτή ως η πρώτη γυναίκα του δικηγορικού συλλόγου της χώρας της.

Σταδιοδρομία

Η καριέρα της στον δικαστικό κλάδο συνεχίστηκε τη δεκαετία του '70, του '80 και του '90. Το 1992 εγκατέλειψε το οικογενειακό δίκαιο και υπηρέτησε ως πρεσβευτής στη Βενεζουέλα ως το 1994.
Το 2008 ορκίστηκε εφέτης και το 2012 ανέλαβε υπηρεσιακή Γενική Κυβερνήτρια για 4 ημέρες. Η εφημερίδα Loop News την ονόμασε ως μία από τις 10 ισχυρότερες γυναίκες των Μπαρμπάντος.
Το 2017 η Μέισον διορίστηκε ως η όγδοη γενική κυβερνήτρια των Μπαρμπάντος, με τη θητεία της να αρχίζει από τις 8 Ιανουαρίου 2018.
Άνω Άκρια Ηρακλείου

Ιστορικά στοιχεία

Τόσο τα Άνω όσο και τα Κάτω Άκρια αναφέρονται σε παλιές βενετικές απογραφές. Στον Καστροφύλακα (Κ98) αναφέρονται ως Acrapano, με 160 κατοίκους και Acracato, με 154 κατοίκους. 
Στη διάρκεια της Τουρκοκρατίας στα Άνω Άκρια κατοικούσαν Τούρκοι και υπήρχε τζαμί με ωραίο μιναρέ. Στη θέση του τελευταίου ανεγέρθηκε ο σημερινός ναός του χωριού.
Όταν τα Άνω Άκρια έγιναν κοινότητα, υπήχθησαν σε αυτήν και το Τσιφούτ Καστέλλι, οι Ατσιπάδες και η Μουρνιά. Μαζί με τα Κάτω Άκρια αποτέλεσαν Δημοτικό διαμέρισμα με το Σχέδιο Καποδίστριας, το 1999.
Κατά την Ενετοκρατία, οι Ατσιπάδες αναφέρονται με το όνομα Azupades de Acra και 48 κατοίκους, η Μουρνιά με το όνομα Murnea και 102 κατοίκους και το Καστέλλι ως Boniffacio proprio, με 56 κατοίκους το 1583.
Ευανθία Καΐρη

Βίος

Η Ευανθία Καΐρη γεννήθηκε το 1799. Ήταν η μικρή - μικρότερη κατά 15 χρόνια - αδελφή του Θεόφιλου Καΐρη. Την πήρε μαζί του το 1812 στη σχολή στις Κυδωνιές και μερίμνησε για την μόρφωσή της. Το 1818 αναλαμβάνει την διεύθυνση του Παρθεναγωγείου και επιδίδεται σε ηθικοδιδακτικές μεταφράσεις από τα γαλλικά. Στα χρόνια της Επανάστασης επιστρέφει στην Άνδρο και το 1824 συνοδεύει τον αδελφό της Δημήτρη στην Ερμούπολη της Σύρου. Μαζί του μένει μέχρι το 1839. Εκεί συναναστρέφεται με διάφορους αμερικανούς προτεστάντες μισσιονάριους,οι οποίοι δεν κρύβουν τον θαυμασμό τους για την προσωπικότητά της. Έτσι ο Αμερικανός Henry Post αναφέρει πως τα λογοτεχνικά της επιτεύγματα συνιστούν εξαιρετική περίπτωση για την τότε Ελλάδα. Όπως και ο Άγγλος ιερέας J. Hartley επαναλαμβάνει τον ίδιο θαυμασμό και εκτίμηση για το πρόσωπό της.

Συγγραφικό έργο

Η Καΐρη συγγράφει τρεις μήνες μετά την έξοδο του Μεσολογγίου το 1826 το θεατρικό έργο Νικήρατος,στην Ερμούπολη.
Είναι συντάκτρια της ανοικτής επιστολής-έκκλησης προς τις γυναίκες της Ευρώπης να βοηθήσουν την Ελλάδα Επιστολή Ελληνίδων τινών προς τας Φιλελληνίδας,δημοσιευμένης το 1825 ανώνυμα. Σε αυτήν κατηγορεί τις Μεγάλες Δυνάμεις επειδή βοηθούν τους Τούρκους σε επίπεδο στρατιωτικής τεχνογνωσίας. Αυτή μεταφράστηκε στα 1826 από τον George Lee, τον γραμματέα των Ελλήνων απεσταλμένων στο Λονδίνο Ανδρέα Λουριώτη και Ιωάννη Ορλάνδο στα 1824-1827, μετά από παρότρυνση της Ελληνικής Επιτροπής.
Επίσης μας έχει σωθεί και μία ωδή αφιερωμένη προς τον Μητροπολίτη Εφέσου Διονύσιο, ως προστάτη της Σχολής των Κυδωνιών. Χωρίς ιδιαίτερες ποιητικές αξιώσεις έργο, έχει κυρίως επηρεαστεί από την αφιέρωση του Αγάθωνα από τον Κωνσταντίνο Κούμα στον ίδιο μητροπολίτη, καθώς οι πιο πολλοί από τους είκοσι στίχους της ωδής είναι αυτούσιες φράσεις από την αφιέρωση αυτή του Κούμα.
Απόστολος Κακλαμάνης

Βιογραφία

Γεννήθηκε στην Καρυά Λευκάδας τον Σεπτέμβριο του 1936 και αποφοίτησε από το Ζ΄ Εσπερινό Λύκειο. Σπούδασε Νομικά στο Πανεπιστήμιο της Αθήνας και εργάστηκε ως δικηγόρος. Πήρε ενεργό μέρος στην πολιτική ζωή της χώρας. Ως φοιτητής είχε εκλεγεί πρόεδρος της ΔΕΣΠΑ και του συλλόγου των εργαζομένων φοιτητών. Το 1963, νεότατος, διορίστηκε γενικός γραμματέας του υπουργείου Κοινωνικών Υπηρεσιών (Πρόνοιας) στην Κυβέρνηση του Γεωργίου Παπανδρέου (1963-1965). Διώχθηκε επανειλημμένα στον πρώτο και δεύτερο «Ανένδοτο», αλλά αθωώθηκε από τα τακτικά δικαστήρια. Το 1967 διώχθηκε και φυλακίστηκε για αντιστασιακή δράση με τον Νόμο 509, ως μέλος της Διοικούσας Επιτροπής του Δημοκρατικού Εθνικού Κινήματος Αντίστασης (ΔΕΚΑ), αλλά το 1968 αποφυλακίστηκε με την «αμνηστία» του Φεβρουαρίου και υπήρξε συνήγορος υπεράσπισης στις περισσότερες δίκες μέχρι την πτώση της δικτατορίας. Μεταξύ άλλων, υπερασπίστηκε τους Ξ. Πελοποννήσιο και Θ. Κόκκινο (κατηγορούμενους από έκτακτο στρατοδικείο για συμμετοχή στο ΠΑΚ). Συνέχισε, όμως, τη δράση του μέσα από τις γραμμές του ΠΑΚ, γι' αυτό και η δικτατορία του αφαίρεσε το διαβατήριο, απαγορεύοντάς του την έξοδο από τη χώρα. Επίσης, ήταν ο πρώτος πρόεδρος της ΕΔΗΝ, της νεολαίας της Ένωσης Κέντρου.
Μετά τη μεταπολίτευση υπήρξε από τα ιδρυτικά στελέχη του ΠΑ.ΣΟ.Κ. και το 1974 εξελέγη βουλευτής του ΠΑΣΟΚ στη Β΄ Αθηνών, καθώς και το 1977 πρώτος βουλευτής (σε ψήφους) όλης της χώρας.
Από τον Οκτώβριο του 1981 ως τον Ιούλιο του 1982 διετέλεσε υπουργός Εργασίας, και ήταν υπεύθυνος για το Νόμο 1264/82, που ήταν από τους πιο προοδευτικούς στην τότε Ευρώπη (συνδικαλιστικές ελευθερίες, άδεια 4 εβδομάδων και 40 ωρών, μέτρα για άτομα με αναπηρία, έγκυες γυναίκες και εργαζόμενους νέους κ.ά.).
Aπό τον Ιούλιο του 1982 ως τον Απρίλιο του 1986 ήταν υπουργός Εθνικής Παιδείας και Θρησκευμάτων. Ίδρυσε τα ΤΕΙ, το Πανεπιστήμιο Αιγαίου και το Πανεπιστήμιο Θεσσαλίας.
Από τον Απρίλιο του 1986 ως τον Φεβρουάριο του 1987 διετέλεσε υπουργός Δικαιοσύνης. Ιστορική σημασίας ήταν η απόφασή του για διαχωρισμό των εμπόρων από τους χρήστες ναρκωτικών, που μέχρι τότε δεν υπήρχε.
Στη συνέχεια, διετέλεσε υπουργός Προεδρίας Κυβερνήσεως (1987-1988) και υπουργός Υγείας (1988-1989), όπου ήταν υπεύθυνος για την ολοκλήρωση των πανεπιστημιακών νοσοκομείων Πάτρας, Ιωαννίνων και Ηρακλείου Κρήτης.
Το 1990 είχε μια σύντομη θητεία στο υπουργείο Εργασίας, επί κυβέρνησης Ζολώτα, και πέρασε το Νόμο ελεύθερων συλλογικών διαπραγματεύσεων, καθώς επίσης και μέτρα για την απασχόληση των Ποντίων προσφύγων….
Το 1993 εξελέγη πρόεδρος της Βουλής των Ελλήνων, ύστερα από πρόταση του ΠΑ.ΣΟ.Κ., και παρέμεινε στη θέση αυτή μέχρι το 2004.
Είναι νυμφευμένος με την Αθηνά-Άννα Γκαβέρα και έχουν δύο παιδιά, ένα γιο και μια κόρη. Ομιλεί αγγλικά και γερμανικά και είναι μόνιμος κάτοικος Αθηνών (κέντρο).
Στέφανος Ληναίος

Βιογραφία

Αποφοίτησε από τη Σχολή Θεάτρου Αθηνών το 1951 και το 1969 από τη Βασιλική Ακαδημία Δραματικής Τέχνης (Royal Academy of Dramatic Art - RADA) του Λονδίνου. Την περίοδο 1954 - 1967 συνεργάσθηκε με περισσότερους από 20 θιάσους σε 100 θεατρικά έργα ενώ εμφανίστηκε σε 100 κινηματογραφικές ταινίες, ραδιοφωνικές εκπομπές και στην τηλεόραση. Από το 1970 σκηνοθέτησε και πήρε μέρος σε 50 θεατρικά έργα και σε πολλές ραδιοφωνικές και τηλεοπτικές εκπομπές.
Είναι ο ιδρυτής του θιάσου Σύγχρονο Ελληνικό Θέατρο στο θέατρο Άλφα της Αθήνας. Έγραψε διηγήματα όπως "Μερικοί θάνατοι" και πολλές μελέτες μεταξύ των οποίων "Σύγχρονο θέατρο" και "TV μέσο Παιδείας", το οποίο λήφθηκε υπ΄ όψη στην καθιέρωση της εκπαιδευτικής τηλεόρασης της ΕΡΤ. 
Έχει διατελέσει γενικός γραμματέας του Συνδέσμου Ελλήνων Ηθοποιών το 1966-1967, οπότε παύθηκε από τη Χούντα λόγω πολιτικών φρονημάτων, και είναι σύμβουλος της ΠΕΕΘ από το 1975 και του Ελληνικού Κέντρου Θεάτρου από το 1977. Είναι επίσης μέλος του Σωματείου Βρετανών Ηθοποιών.
Κόρη του είναι η Μαργαρίτα Μυτιληναίου, διευθύντρια του Δεύτερου Προγράμματος της Ελληνικής Ραδιοφωνίας και γιος του ο Αλέξης  Μυτιληναίος και σύζυγός του η ηθοποιός Έλλη Φωτίου. Είναι μόνιμος κάτοικος Αθηνών (Ιλίσια).
Burnout Crash!

Κριτικές

Το Burnout Crash! πήρε ανάμεικτες αλλά και θετικές κριτικές. Τα site GameRankings and Metacritic έδωσαν στην έκδοση για iOS 81.33% και 77/100 , στην έκδοση για PlayStation 3 70.35% και 69/100 και στην έκδοση για Xbox 360 69.25% και 66/100. Αν και μερικοί κριτικοί εντυπωσιάστηκαν, οι φανς της σειράς Burnout απογοητεύτηκαν.
Καλλίμαχος (ιατρός)

Ο Καλλίμαχος ήταν ιατρός που έζησε στην Αλεξάνδρεια το β’ μισό 3ου – α’ μισό 2ου αι. π.Χ.. Ανήκε στη σχολή του Ηρόφιλου και υποστήριζε ότι η στεφανηφορία ήταν βλαβερή για τα νεύρα του εγκεφάλου. Αναφέρονται τα έργα του: Λεξικόν Ιπποκράτους, Περί στεφάνων, Ερωτήματα ιατρικά.
Νίκος Παπανδρέου

Βιογραφικά στοιχεία

Γεννήθηκε στο Σαν Φρανσίσκο της Καλιφόρνια και είναι γιος του Ανδρέα Παπανδρέου και της Μαργαρίτας Παπανδρέου. Παππούς του είναι ο Γεώργιος Παπανδρέου ενώ αδερφός του ο Γεώργιος Α. Παπανδρέου. Σπούδασε οικονομικά στο πανεπιστήμιο Γέιλ (1979) και λογοτεχνία στο πανεπιστήμιο του Βερμόντ (1994), ολοκλήρωσε μεταπτυχιακές σπουδές στη δημόσια διοίκηση στο Γουντρόου Γουϊλσον Σκούλ (Woodrow Wilson School) (1981) και πραγματοποίησε διδακτορικό στα οικονομικά στο πανεπιστήμιο του Πρίνστον (Princeton) (1986). Εργάστηκε στην Παγκόσμια Τράπεζα, έχει διδάξει οικονομικά και λογοτεχνία, έχει διατελέσει μέλος του διοικητικού συμβουλίου της διαχειρίστριας εταιρίας ξενοδοχείων Λάμψα ΑΕ, άμισθος σύμβουλος του υπουργείου εξωτερικών (1999 - 2001), άμισθος οικονομικός σύμβουλος του υπουργείου Παιδείας (1987 - 1988), επιστημονικός σύμβουλος του υπουργείου Αιγαίου (2001 - 2004), μέλος του διοικητικού συμβουλίου της OMEGA BANK και αντιπρόεδρος του Ινστιτούτου Στρατηγικών και Αναπτυξιακών Μελετών - Ανδρέας Παπανδρέου.
Το 1995 εξέδωσε το πρώτο του βιβλίο με τίτλο «Δέκα μύθοι και μια ιστορία», το οποίο μεταφράστηκε στα αγγλικά, τα γερμανικά και τα αραβικά. Από τότε έχει συγγράψει άλλα τέσσερα βιβλία. Από το 2000 αρθρογραφεί στο περιοδικό «Οικονομική Επιθεώρηση».
Στις ευρωεκλογές του 2019 έθεσε υποψηφιότητα με το Κίνημα Αλλαγής.
Κατοικεί στην Εκάλη. Είναι παντρεμένος και έχει παιδιά.
Ανανίας Λαμπάρδης μητροπολίτης Λακεδαιμονίας

Πολιτική

Διακρίθηκε και στον πολιτικό τομέα ως γόνος δύο ισχυρών οικογενειών της Πελοποννήσου και αναδείχθηκε στο αξίωμα του μοραγιάνη (= αγιάνης του Μωριά). Αυτοί ήταν ανώτερα στελέχη της τότε τοπικής αυτοδιοίκησης, του θεσμού των προεστών που εκλέγονταν από οικογένειες προυχόντων. 
Από τη θέση του αυτή και λόγω του κύρους του εργάστηκε στη διοργάνωση απελευθερωτικού κινήματος. Με το πρόσχημα της οικιακής βιοτεχνίας ίδρυσε στη Δημητσάνα τους πρώτους μπαρουτόμυλους που τροφοδότησαν τις μετέπειτα επαναστάσεις. Επίσης κατασκεύασε στη Δημητσάνα υδραγωγείο με δικά του έξοδα, στο οποίο οφείλεται το τοπωνύμιο “Βρύση του δεσπότη” στην είσοδο της πόλης.  Σε μερικές επαρχίες της Πελοποννήσου δημιούργησε δίκτυο ιερέων μυημένων στην εξέγερση. Μεταξύ αυτών ήταν ο επ. Άνθιμος Καράκαλλος, ο Νεόφυτος Δεληγιάννης από τα Λαγκάδια, επίσκοπος Ζαρνάτας και Άκοβας, ο Παλαιών Πατρών Παρθένιος, ο Κορίνθου Μακάριος και άλλοι. Για τον ίδιο σκοπό συνεργαζόταν με προεστούς όπως ο Π. Μπενάκης, Ανδρούτζος Ζαΐμης, Λόντος, Πώλος, Σισίνης κ.ά. Σε συνεννοήσεις ερχόταν και με τους κλέφτες.
QRpedia

Μέθοδος

Όταν ο χρήστης σκανάρει ένα QR κωδικό της QRpedia στο κινητό του τηλέφωνο, η συσκευή αποκωδικοποιεί τον κώδικα αυτό σε μια διεύθυνση (URL) χρησιμοποιώντας το όνομα χώρου (domain name) "qrwp.org" και η διαδρομή της οποίας είναι ο τίτλος ενός άρθρου της Wikipedia, και στέλνει την αίτηση (request) για το άρθρο αυτό στον εξυπηρετητή διαδικτύου (web server) της QRpedia. Επίσης στέλνει τις ρυθμίσεις γλώσσας της συσκευής.
Ο εξυπηρετητής της QRpedia στη συνέχεια χρησιμοποιεί την Διεπαφή Προγραμματισμού Εφαρμογών (API) της Wikipedia  για να διαπιστώσεις αν υπάρχει έκδοση του συγκεκριμένου άρθρου της Wikipedia article στη γλώσσα που χρησιμοποιείται από τη συσκευή, και αν ναι, επιστρέφει το περιεχόμενό της σε φιλική για την κινητή συσκευή μορφή. Αν δεν υπάρχει έκδοση του άρθρου στην προτιμώμενη γλώσσα, τότε παρέχεται η επιλογή από τις διαθέσιμες γλώσσες ή η μηχανική της μετάσφραση μέσω του Google translation.
Με τον τρόπο αυτό, ένα κωδικός QR μπορεί να παρέχει το ίδιο άρθρο σε διαφορετικές γλώσσες, ακόμα και όταν το μουσείο δεν είναι σε θέση να δημιουργήσει τις δικές του μεταφράσεις. Το QRpedia επίσης καταγράφει στατιστικά στοιχεία για τη χρήση.
Φοίνικας Πολίχνης

Επικοινωνία

Σταδίου 16 Πολίχνη Θεσσαλονίκη
Email: foinikasfc1955@gmail.com
Γυναικείο πρωτοκυκλαδικό άγαλμα (Εθνικό Αρχαιολογικό Μουσείο, αρ.Π3978)

Περιγραφή

Το μαρμάρινο άγαλμα παριστάνει γυναικεία μορφή σε χαρακτηριστική στάση με τα χέρια διπλωμένα κάτω από το στήθος. Η κοιλιά είναι ελαφρά φουσκωμένη, ενώ οι γλουτοί προεξέχουν αμυδρά. Είναι σε καλή κατάσταση, φέρει μερικές φθορές και είναι σπασμένο και ανασυγκολλημένο, ενώ μικρό τμήμα του δεξιού ποδιού επάνω από τον αστράγαλο έχει χαθεί.

Ερμηνεία και ιστορική τοποθέτηση

Πρόκειται για χαρακτηριστικό δείγμα πρωτοκυκλαδικής γλυπτικής, σε παραλλαγή Σπεδού, που παριστάνει γυναίκα σε κατάσταση εγκυμοσύνης. Κατασκευάστηκε το 2800 - 2300 π.Χ. Είναι το έως τώρα μεγαλύτερο σε μέγεθος έργο πρωτοκυκλαδικής γλυπτικής που έχει βρεθεί.
Πρντελάτσκα

Η Πρντελάτσκα είναι μια παραδοσιακή τσεχική χοιρινή  που παρασκευάζεται κατά τη διάρκεια της εποχής σφαγής των χοίρων. Παρασκευάζεται με πουτίγκα χοιρινού αίματος, πατάτα, κρεμμύδι και σκόρδο, που αποτελούν κύρια συστατικά. Είναι παραδοσιακό μέρος της σφαγής των χοίρων.
Το υδραγωγείο της Κανιτόγκα

Πλοκή

Ο Χανς Άλμπερς υποδύεται έναν μηχανικό που δουλεύει στην κατασκευή ενός υδραγωγείου στον Καναδά. Χάρη στο εφευρετικό του μυαλό, οι εργασίες προχωρούν με γρήγορους ρυθμούς, αλλά σύντομα συμβαίνουν αναπάντεχα δυστυχήματα. Ο μηχανικός μυρίζεται σαμποτάζ και με κίνδυνο τη ζωή του αποτρέπει την ανατίναξη στα θεμέλια του υδραγωγείου.

Παραγωγή

Το έργο γυρίστηκε στη ναζιστική Γερμανία του μεσοπολέμου. Βασίστηκε στο σενάριο του θεατρικού έργου του Χανς Χοσέ Ρέφις, εβραϊκής καταγωγής. Οι σκηνές γυρίστηκαν από τον Οκτώβριο του 1938 ως τον Φεβρουάριο του 1939 στην Καρράρα και στο Βερολίνο. Η ταινία κατανάλωσε τον προϋπολογισμό ρεκόρ 1.385.000 προπολεμικών μάρκων. Προβλήθηκε στις 10 Μαρτίου 1939 στο Μόναχο και βραβεύτηκε. Ακολούθησε η πρεμιέρα στο Βερολίνο στις 17 Μαρτίου 1939, προβολή στην Ουγγαρία και Ολλανδία όπου έμεινε στους κινηματογράφους για διάστημα ενός χρόνου.
Γκαιτάνα

Eurovision 2012

Η Γκαιτάνα εκπροσώπησε την Ουκρανία στην Γιουροβίζιον του 2012, όπου κατέκτησε την 15η θέση με 65 βαθμούς.
Τηλέμαχος Καράκαλος

Βιογραφία

Γεννήθηκε στη Δημητσάνα και αποφοίτησε το 1902 μεταξύ 32 ακόμα Γάλλων αξιωματικών σπουδαστών αριστούχος από την Γαλλική σχολή γυμναστικής και οπλομαχητικής στην Ζουανβίλ-λε-πον παίρνοντας και ανάλογο βραβείο, επίσης αποφοίτησε και από την Σχολή Ευελπίδων. Έπειτα συνέχισε τις σπουδές του σε Γερμανία, Σουηδία και Αυστρία με αντικείμενο την γυμναστική και οπλομαχητική. Κατά την στρατιωτική του καριέρα δίδαξε άλλους αξιωματικούς την ξιφασκία.
Ήταν αθλητής του Αθηναϊκής λέσχης και πήρε μέρος σε δύο ολυμπιακούς αγώνες στην ξιφασκία ενώ αγωνιζόταν και στην γυμναστική. Στους Α' Ολυμπιακούς αγώνες του 1896 της Αθήνας κατέκτησε το αργυρό μετάλλιο στους αγώνες σπαθασκίας φιλάθλων. Το αγώνισμα έγινε την τέταρτη μέρα των αγώνων στις 8 Απριλίου στο Ζάππειο μέγαρο, συμμετείχαν πέντε αθλητές δύο ξένοι και τρεις Έλληνες, αγωνίστηκαν όλοι εναντίον όλων με τον Καράκαλο να νικά τρεις αντιπάλους αντιπάλους και χάνοντας μόνο από τον Γεωργιάδη που κατέκτησε το χρυσό αήττητος. Στους επόμενους Ολυμπιακούς αγώνες του 1900 στο Παρίσι συμμετείχε πάλι στην σπάθη μαζί με τον Γεωργιάδη αλλά αποκλείστηκαν από τους κριτές για αντικανονικά χτυπήματα. Ο Καράκαλος μετά την επιστροφή του έγραψε βιβλίο Εισαγωγή της γυμναστικής στο στράτευμα.
Discoverer 18

Αποστολή

Ο δορυφόρος εκτοξεύτηκε στις 7 Δεκεμβρίου 1960 (20:20:58 UTC) με πύραυλο Thor DM-21 Agena-B από την αεροπορική βάση Βάντενμπεργκ. Τέθηκε με επιτυχία σε χαμηλή περιγήινη τροχιά και στην συνέχεια έλαβε την ονομασία Χάρβαρντ 1960 Sigma 1.
Είχε μάζα 1.240 kg και διέθετε πανοραμική φωτογραφική μηχανή εστιακής απόστασης 61 cm, μέγιστης ανάλυσης 7,6 m. Οι φωτογραφίες αποτυπώνονταν σε φιλμ των 70 mm, το οποίο επέστρεψε με την κάψουλα επανεισόδου πίσω στην Γη τρεις ημέρες μετά την εκτόξευση. Το κύριο σκάφος παρέμεινε σε τροχιά μέχρι τις 2 Απριλίου 1961, οπότε και καταστράφηκε στην ατμόσφαιρα.
Ελλισών (αρχαία πόλη)

Η Ελλισών (Ἑλισσών) ήταν κώμη της αρχαίας Αρκαδίας.
Ιδρυτής και οικιστής της ήταν ο Ελλισών ένας από τους 50 γιους του Λυκάονα και εγγονός του Πελασγού. Από την κώμη περνούσε ποταμός με το ίδιο όνομα, Ελλισών, και βρισκόταν στην Λυκαία χώρα . Κοντά στην Ελλισών υπήρχε ναός του Ποσειδώνα Επόπτου με άγαλμα του θεού που όταν πέρασε από εκεί ο Παυσανίας ήταν ακέφαλο. 
Η θέση της αρχαίας κώμης δεν έχει βρεθεί αλλά πιστεύεται ότι είναι κοντά στην Αλωνίσταινα , όπου έχουν βρεθεί αρχαίοι τάφοι , λείψανα κτιρίων, και περνά ο ποταμός Ελλισών όπως λέγεται ακόμα σήμερα.
Επιταχυντής σωματιδίων

Γραμμικοί Επιταχυντές

Στον γραμμικό επιταχυντή τα σωματίδια επιταχύνονται πάνω σε μια ευθύγραμμη τροχιά, προσπίπτοντας στο στόχο τους. Σημαντική εφαρμογή βρίσκουν σε θεραπείες του καρκίνου.
Ο ιατρικός γραμμικός επιταχυντής είναι ένα ραδιοθεραπευτικό μηχάνημα, το οποίο επιταχύνει φωτόνια ακτίνων Χ και ηλεκτρόνια. Οι υψηλής ενέργειας ακτινοβολίες διεισδύουν βαθειά μέσα στο σώμα και διαλύουν τους καρκινικούς ιστούς, ενώ τα ηλεκτρόνια διεισδύουν μόνο σε βαθύτερες κυτταρικές δομές. Διαφορετικές ακτινοβολίες επιτρέπουν μία ποικιλία τέτοιων συνδυασμών!

Κυκλικοί Επιταχυντές

Αυτοί αναγκάζουν τα σωμάτια να γυρίζουν γύρω-γύρω σε μια κυκλική τροχιά δίνοντάς τους όλο και περισσότερη ενέργεια σε κάθε περιστροφή. Υπάρχουν πολλά είδη κυκλικών επιταχυντών όπως το σύγχροτρο, το κύκλοτρο και το συγχροκύκλοτρο, τα οποία αποτελούν πολύτιμα εργαλεία στην έρευνα της φυσικής υψηλών ενεργειών.
Σουπερλίγκα Δανίας

Ιστορία

Η Σούπερλιγκαεν (Superligaen) ιδρύθηκε το 1991, αντικαθιστώντας την 1. ντίβισιον (1. division) ως η ανώτερη κατηγορία ποδοσφαίρου στη Δανία. Εξ αρχής, από το 1991, συμμετείχαν 10 ομάδες. Η πρώτη αγωνιστική περίοδος της Σούπερλιγκαεν διεξήχθη κατά τη διάρκεια της άνοιξης του 1991, με τις δέκα ομάδες να αναμετρώνται μεταξύ τους σε εντός και εκτός έδρας αγώνες για τον τίτλο του πρωταθλήματος.
Από το καλοκαίρι του 1991, η δομή της διοργάνωσης παρέμεινε η ίδια για δύο χρόνια. Οι 10 ομάδες αγωνίζονταν μεταξύ τους δύο φορές κατά το πρώτο εξάμηνο της διοργάνωσης. Στην επόμενη άνοιξη, οι δύο τελευταίες ομάδες υποβιβάστηκαν, ενώ οι υπόλοιπες οκτώ ομάδες αγωνίζονταν μεταξύ τους άλλες δύο φορές, με συνολικά 32 παιχνίδια σε μια περίοδο. Η πρακτική αυτή εγκαταλείφθηκε πριν από την περίοδο 1995–1996, όταν ο αριθμός των ομάδων αυξήθηκαν σε 12, παίζοντας μεταξύ τους τρεις φορές για 33 παιχνίδια για κάθε αγωνιστική περίοδο.

Λογότυπο

Το λογότυπο του πρωταθλήματος έχει εξελιχθεί με το πέρασμα του χρόνου. Από το 1996 χορηγός του πρωταθλήματος ήταν η εταιρεία Faxe Kondi, ενώ από το 2001 η εταιρεία Scandinavian Airlines System (SAS) αποτέλεσε τον κύριο χορηγό του πρωταθλήματος. Από το 2015, στο λογότυπο εμπεριέχεται και ο κεντρικός χορηγός του πρωταθλήματος, η εταιρεία Alka.
Κλυτόνηος

Στην ελληνική μυθολογία με το όνομα Κλυτόνηος είναι γνωστός ένας γιος του Αλκινόου, βασιλιά των Φαιάκων. Ο Κλυτόνηος ήταν αδελφός του Λαοδάμα και του Αλίου. Στην Οδύσσεια αναφέρεται (θ 119, 123-125) ότι ο «αντίθεος» (δηλαδή «θεϊκός») Κλυτόνηος αναδείχθηκε νικητής σε αγώνα δρόμου με τους αδελφούς του ως «ταχύς σταδιοδρόμος»: πέρασε τους άλλους τόσο μήκος όσο χωράφι οργώνουν δύο μουλάρια σε μία ημέρα.
Στην έμμετρη μετάφραση της Οδύσσειας από τον Ζ. Σίδερη ο Κλυτόνηος αναφέρεται ως «Κλειτόνας» (για να βγαίνει το μέτρο).
112 Ιφιγένεια

Φυσικά χαρακτηριστικά

Η μέση διάμετρος της Ιφιγένειας υπολογίσθηκε σε 72,2 χλμ., ενώ η μάζα της εκτιμάται σε 390 τρισεκατομμύρια τόνους. Η μέση επιτάχυνση της βαρύτητας στον ισημερινό της Ιφιγένειας εκτιμάται σε 2,02 cm/sec² (485 φορές ασθενέστερη από την αντίστοιχη γήινη), ενώ η μέση ταχύτητα διαφυγής υπολογίζεται σε 38,2 m/sec (138 χιλιόμετρα την ώρα).
Ο φασματικός τύπος της Ιφιγένειας είναι C (ανθρακούχος). Το γεωμετρικό άλβεδό της είναι 0,039 (δηλαδή η επιφάνειά της είναι πιο σκουρόχρωμη από ένα κομμάτι κάρβουνο), ενώ η μέση θερμοκρασία στην επιφάνειά της εκτιμάται σε 95 βαθμούς Κελσίου κάτω από το μηδέν.
Η Ιφιγένεια περιστρέφεται γύρω από τον εαυτό της μία φορά κάθε 31 ώρες και 28 λεπτά, μία αργή περιστροφή για αστεροειδή.
Άγγελος Γέροντας

Βιογραφικά στοιχεία

Γεννήθηκε στην Αθήνα το 1785 και καταγόταν από παλιά αρχοντική οικογένεια των Αθηνών. Η καταγωγή αυτής ήταν από τον Μυστρά, μετά όμως την κατάληψη της πόλης από τους Οθωμανούς ένας κλάδος της οικογένειας εγκαταστάθηκε στην Αθήνα και εντάχθηκε στο αρχοντολόγιο της πόλης. Ως πρώτο γνωστό μέλος τη οικογένειας Γέροντα στην Αθήνα αναφέρεται ο Αλέξανδρος Γέροντας (γενν. 1672). Από το 18ο αιώνα μέλη της ανέπτυξαν σημαντική πολιτιστική δραστηριότητα. Το 1820 ο Άγγελος Γέροντας εξελέγη δημογέροντας και ταυτόχρονα μυήθηκε στη Φιλική Εταιρεία. Εργάστηκε με επιτυχία για την προετοιμασία της ελληνικής επανάστασης στην περιοχή της Αττικής.
Μετά την έκρηξη της επανάστασης, προσφέρθηκε προς διάσωση των Αθηνών ως όμηρος των Τούρκων μαζί με τους άλλους δύο συνάρχοντες δημογέροντες της Αθήνας και συγγενείς του, τον Παλαιολόγο και Προκόπιο Βενιζέλο. Τον Απρίλιο του 1821 συνελήφθη από τους Τούρκους μαζί με άλλους δημογέροντες και προκρίτους και τοποθετήθηκε στις φυλακές τις Ακρόπολης, όπου έμεινε αιχμάλωτος επί επτά μήνες. Στο διάστημα αυτό βασανίστηκε αφόρητα πολλές φορές και είδε τον θάνατο. Ωστόσο κατόρθωσε να διαφύγει και κατέφυγε στην Αίγινα, ενώ λίγο αργότερα επέστρεψε στην Αθήνα όπου και αποκαταστάθηκε στο αξίωμα του δημογέροντα. Το 1822 ανέλαβε το δικαστικό αξίωμα του κριτή, και την περίοδο 1824-1825 φαίνεται ότι είχε αναλάβει το καθήκον της είσπραξης του φόρου της δεκάτης στις περιοχές Κηφισιάς, Αμαρουσίου και Χαλανδρίου με εντολή της Διοίκησης.
Επί Καποδίστρια για μικρό ωστόσο χρονικό διάστημα, το αξίωμα του κεντρικού επιτρόπου της Πελοποννήσου. Μετά το τέλος της Ελληνικής Επανάστασης διετέλεσε μέλος της «Προσωρινής Δημογεροντίας» της Αθήνας (1831 - 1832), λιμενάρχης και υγειονόμος του Πειραιά (1833 - 1834) ενώ το 1835 ανέλαβε το νέο τότε αξίωμα του «δημαρχιακού παρέδρου» της Αθήνας.
Για αρκετά χρόνια ο Άγγελος Γέροντας αναλάμβανε αξιώματα στις δημοτικές αρχές της Αθήνας και υπήρξε από τα ιδρυτικά μέλη της «Φιλεκπαιδευτικής Εταιρείας» το 1836. Διετέλεσε δύο φορές δήμαρχος Αθηναίων, (26 Ιανουαρίου - 10 Ιουνίου 1837 και 6 Ιουλίου 1840 - 5 Σεπτεμβρίου 1840). Στο έργο του περιλαμβάνονται και σύντομα απομνημονεύματα τα οποία δημοσιεύτηκαν από το Δημήτριο Καμπούρογλου στα «Μνημεία της Ιστορίας των Αθηνών» (τομ. Γ’, 1892).
Απεβίωσε το 1862. Ήταν παντρεμένος και είχε αποκτήσει απογόνους. Κόρες του ήταν η Πηγή Γέροντα, σύζυγος του Μιχαήλ Καλλιφρονά, και η Μαριάννα Σωτηριανού - Γέροντα, σύζυγος του Γρηγορίου Καμπούρογλου. Εγγονός του ήταν ο Ακαδημαϊκός Δημήτριος Καμπούρογλου. Αλλα τέκνα του Αγγέλου Γέροντα: Σωτηριανός, Ελευθέριος, Αχιλλέας και Ηρακλής, πρόξενος της Ελλάδας στην Προύσα της Τουρκίας.